**Discursul lui Ian Pearson, Președintele Ford România cu ocazia vizitei Președintelui României, Klaus Iohannis, la fabrica Ford Craiova**

Buna ziua tuturor!

Aș dori mai întâi să mulțumesc domnului președinte Klaus Iohannis și echipei domniei sale pentru că sunt prezenți astăzi aici. Aceasta este cea de a doua vizită a Excelenței Sale la Ford Craiova și prima de când am început producția modelului Puma.

În mod clar, această vizită vine într-un moment mai dificil și mai plin de provocări, generat de pandemia Covid-19. Această pandemie ne-a obligat să ne adaptăm atât modul în care trăim, cât și modul în care lucrăm.

De la reluarea operațiunilor noastre, de la începutul lunii mai, prioritatea noastră principală a fost să asigurăm sănătatea și siguranța tuturor persoanelor care vin în fabrică.

Astfel, pe lângă standardele din alte locații ale Ford Europa, am implementat un set cuprinzător de protocoale globale de securitate și sănătate, inclusiv distanțarea socială, asigurându-ne totodată că respectăm pe deplin recomandările aplicabile la nivel național. Și trebuie să vă mărturisesc că sunt extrem de mândru de echipa noastră din Craiova și de modul în care s-au adaptat la aceste schimbări.

Am avut astăzi șansa de a-i arăta domnului Președinte Klaus Iohannis liniile noastre de producție. De asemenea, am confirmat că am demarat o investiție suplimentară într-o nouă linie de presaj.

Este vorba despre o investiție impresionantă, de 30 de milioane de dolari, într-o nouă linie de presaj, care va permite fabricii din Craiova să producă la nivel local o gamă mai largă de componente, unele dintre acestea fiind acum importate de la alte fabrici Ford din Europa.

Începând de luni, Fabrica de Producție Vehicule lucrează din nou în trei schimburi, ceea ce demonstrează faptul că motoul EcoBoost de 1.0 litri, împreună cu vehiculele EcoSport și Puma pe care le producem aici au cerere atât în Europa, cât și în alte locații la nivel global.

De asemenea, după cum probabil știți, Ford Europa a anunțat în luna mai a acestui an că Ford Puma va fi disponibil și în versiunea ST. Ne bucurăm să anunțăm că și acest model va fi produs în România. Va fi cea mai puternică și tehnologizată mașină construită vreodată din România! Dezvăluirea și producția acestui fantastic produs sunt planificate pentru sfârșitul acestui an. Vă rugăm să rămâneți aproape și să urmați canalele noastre oficiale de socializare!

Domnule Președinte Iohannis, vă mulțumesc pentru că v-ați făcut timp să ne vizitați azi! A fost o mare onoare să vă putem arăta una dintre cele mai avansate fabrici Ford din lume. Apreciez nespus tot sprijinul pe care l-ați acordat companiei Ford de-a lungul anilor și sunt sigur că România și românii vor ieși și mai puternici din această provocare!

În final, aș dori să dau cuvântul domnului Președinte Iohannis,

Vă mulțumesc!